Cercetarea nu intră în izolare! Experimente trăsnite și prezentări interactive pe teme științifice din diferite domenii, oferta ediției din acest an a „Nopții Cercetătorilor”
Sâmbătă, 28 noiembrie 2020, Universitatea din București, prin Facultatea de Fizică, Facultatea de Geologie și Geofizică și Facultatea de Jurnalism și Științele Comunicării, se alătură eforturilor a 12 dintre cele mai prestigioase universități și institute de cercetare din România și invită pasionații de știință la o serie de experimente inedite și conferințe fascinante din diferite domenii științifice, în cadrul „Nopții Cercetătorilor”. 
Întâlnirea din București se va desfășura atât online, cât și offline, iar organizatorii au pregătit participanților la eveniment: experimente trăsnite, fenomene curioase și prezentări interactive pe teme științifice din diferite domenii, toate urmând a se desfășura într-o atmosferă prietenoasă și educativă. Astfel, Noaptea Cercetătorilor propune diverse activități în aer liber, experimente practice și dezbateri, implicare colaborativă, jocuri și teste, organizate într-o manieră amuzantă și stimulată de către cercetători adevărați.
Tema evenimentului din acest an este conturată în jurul cercetării care îmbină sunetele și muzica, având în vedere faptul că 2020 este „Anul Internațional al Sunetului”, un domeniu de mare importanță pentru evoluția aplicațiilor științifice și tehnologice în societatea modernă. Scopul echipei din România este de a se alătura evenimentului European „Noaptea Cercetătorilor”, având în vedere faptul că acest proiect ce se desfășoară anual în peste 350 de orașe din Europa, cu scopul de a sublinia atât activitățile de cercetare din țara noastră, cât și dezvoltarea tehnologică, identități îmbinate prin sunete și muzică: DoReMi-RO.
Mai multe informații cu privire la ediția din 2020 a „Nopții Cercetătorilor”, precum și programul complet al evenimentelor desfășurate în cadrul proiectului pot fi accesate pe pagina Institutului de Științe Spațiale, precum aici și aici.
„Noaptea Cercetătorilor îi invită pe toți cei curioși la o călătorie în lumea fascinantă a științei. Anual, cercetători, exploratori și inventatori îți dau întâlnire la cea mai mare manifestare de știință pentru publicul larg din România. Alături de ei vei lua parte la experimente inedite, conferințe captivante și concursuri cu premii atrăgătoare. Celor mici, le sunt destinate zone pline de jocuri care să le stimuleze creativitatea și gândirea critică, dar și să-i binedispună. Pentru cei mai mari, pregătim dezbateri și conferințe pe temele de interes la ora actuală în cercetare”, este mesajul transmis de către organizatori. 
Evenimentul este organizat cu sprijinul Comisiei Europene, prin Horizon, cel mai amplu program de cercetare și inovare derulat de UE, și al următorilor parteneri: Universitatea din București, Universitatea Alexandru Ioan Cuza din Iași, Universitatea Lucian Blaga din Sibiu, Universitatea de Vest din Timișoara, Universitatea Babeș Bolyai din Cluj Napoca, Universitatea din Craiova, Universitatea Ștefan cel Mare din Suceava, Universitatea Maritimă din Constanța, Institutul Național de Cercetare-Dezvoltare pentru Fizica Laserilor, Plasmei și Radiației Institutul Național de Cercetare-Dezvoltare pentru Fizica Pământului, Institutul de Fizică Atomică, Institutul Național de Cercetare-Dezvoltare pentru Fizica Materialelor, Institutul de Științe Spațiale, Institutul Național de Cercetare-Dezvoltare pentru Optoelectronică și Institutul Național de Cercetare-Dezvoltare pentru Fizică și Inginerie Nucleară „Horia Hulubei”.
